বিগত ৪-৫ বছরে পাটের দাম ভালো পাওয়ায় চাষি নতুন করে পাটচাষে ঝুঁকে পড়ে। পাটের চাষও বাড়তে থাকে। গত বছর নতুন ওঠা ছাটপাট ২ হাজার থেকে ২ হাজার ২০০ টাকা পর্যন্ত দরে বিক্রি হয়। এরপর পাট ওঠার পর দাম আরো চড়ে যায়। প্রতি মণ (৪০ কেজি) পাট ২ হাজার ৭০০ টাকা পর্যন্ত দরে কেনাবেচা হয়েছিল। আর নিচে প্রতি মণ পাট বিক্রি হয় ১ হাজার ৭০০ থেকে ১ হাজার ৮০০ টাকা দরে। গত বছর বৃষ্টিপাত  কম হওয়ায় চাষি পাট জাগ দেওয়া নিয়ে চরম দুর্ভোগে পড়ে। এমনকি পুকুর ভাড়া নিয়ে পাট জাগ দিতে হয়। আবার অনেক চাষিকে ভ্যান ও নসিমন ভাড়া করে দূরবর্তী নদী বা খালে নিয়ে পাট জাগ দিতে হয়। কষ্ট হলেও দাম ভালো পাওয়ায় চাষি খুশি ছিল। যে কারণে চাষি এবার পাটের চাষ আরো বাড়িয়ে দিয়েছে। মৌসুমের শেষদিকে গত ডিসেম্বর থেকে পাটের দরপতন শুরু হয়। মাসতিনেক আগে বেশি দরপতন ঘটেছে। এ অঞ্চলের বড় চাষি এবং ব্যবসায়ীর গুদামে প্রচুর পুরানো পাট মজুত রয়েছে। পাটের বড় মোকাম মাগুরার লাঙ্গলবাঁধ হাটে এখনো সপ্তাহে হাজারখানেক মণ ও শৈলকুপাহাটে ৫০০ মণ পুরানো  পাট উঠছে। এদিকে লাঙ্গলবাঁধহাটে নতুন পাট উঠতে শুরু করেছে। গত ৩০ জুন (বৃহস্পতিবার) লাঙ্গলবাঁধহাটে প্রতি মণ নতুন পাট ১ হাজার ১০০ টাকা দরে বিক্রি হয়েছে বলে ব্যবসায়ীরা জানান। কয়েক দিনের মধ্যে হাটগুলোতে পাটের আমদানি আরো বাড়বে। তখন দাম আরো পড়ে যাওয়ার আশঙ্কা করছেন পাট ব্যবসায়ীরা।